Pa kry lewenslank ná hy dogters verkragArgieffoto ŉ 56-jarige man van KwaZulu-Natal is vandeesweek tot lewenslange tronkstraf gevonnis nadat hy skuldig bevind is aan die verkragting van sy twee dogters. Maj. Thulani Zwane, provinsiale polisiewoordvoerder, het gesê die man is Woensdag in die Nongoma-streekshof gevonnis. Hy is tot ŉ verdere 12 jaar tronkstraf gevonnis op aanklagte van aanranding en ontvoering. “Die twee slagoffers, onderskeidelik 21 en 23 jaar oud, is herhaaldelik oor ŉ tydperk van twee maande in 2014 in die Bhuqwini-omgewing verkrag,” het Zwane Donderdag gesê. “Die slagoffers was te bang om die verkragtings aan te meld aangesien hul pa hulle ook aangerand het.” Zwane het gesê die dogters is in ŉ stadium erg deur hul pa aangerand en verwurg, waarna daar uiteindelik sake van verkragting, aanranding en ontvoering in Desember 2014 by die Nongoma-polisiestasie aanhangig gemaak is. Die man is dadelik in hegtenis geneem en het verskeie kere in die hof verskyn voordat hy Woensdag gevonnis is. Die verkragter se naam mag nie bekend gemaak word nie om die identiteit van sy dogters te beskerm.